b"\n_START_ARTICLE_\nIPv6\n_START_SECTION_\nIPv4-osoitteiden puute\n_START_PARAGRAPH_\nT\xc3\xa4rkein syy IPv6:n kehitt\xc3\xa4miseen oli nykyisin k\xc3\xa4yt\xc3\xb6ss\xc3\xa4 olevan IPv4-protokollan osoiteavaruuden pienuus. IPv4-osoitteiden loppumisesta on esitetty useita arvioita. Euroopassa IP-osoitteita hallinnoivan RIPEn vuonna 2007 esitt\xc3\xa4m\xc3\xa4n arvion mukaan IPv4-osoiteavaruus olisi loppunut vuoteen 2011 menness\xc3\xa4._NEWLINE_IPv4-osoitteiden loppumista on kyetty siirt\xc3\xa4m\xc3\xa4\xc3\xa4n k\xc3\xa4ytt\xc3\xa4m\xc3\xa4ll\xc3\xa4 osoitteenmuunnostekniikoita ja muuttamalla IP-osoitteiden jakamista tehokkaammaksi. Osoitteenmuutoksien avulla suurikin joukko koneita voi jakaa yht\xc3\xa4 aikaa yhden IP-osoitteen. Toisaalta juuri osoitteenmuunnostekniikat vaikeuttavat monien uusien palvelujen, kuten IP-puheen tai vertaisverkkojen k\xc3\xa4ytt\xc3\xb6\xc3\xa4. Osoitteiden jakamista on tehostettu jakamalla organisaatioille entist\xc3\xa4 sopivamman kokoisia osoitenippuja, mik\xc3\xa4 on v\xc3\xa4hent\xc3\xa4nyt k\xc3\xa4ytt\xc3\xa4m\xc3\xa4tt\xc3\xb6mien mutta varattujen osoitteiden m\xc3\xa4\xc3\xa4r\xc3\xa4\xc3\xa4. Toisaalta muuttamalla verkkojen konfigurointia dynaamisemmaksi esimerkiksi DHCP-protokollan avulla on voitu kierr\xc3\xa4tt\xc3\xa4\xc3\xa4 entist\xc3\xa4 pienemp\xc3\xa4\xc3\xa4 m\xc3\xa4\xc3\xa4r\xc3\xa4\xc3\xa4 osoitteita niille jotka sit\xc3\xa4 sill\xc3\xa4 hetkell\xc3\xa4 tarvitsevat.\n_START_SECTION_\nIPv6-sanastoa\n_START_PARAGRAPH_\nIPv6:n yhteydess\xc3\xa4 on pyritty irtautumaan vanhasta ARPANET-verkon ajoilta periytyv\xc3\xa4st\xc3\xa4 sanastosta, kuten verkkoasemista (is\xc3\xa4nt\xc3\xa4kone, host computer) ja yhdysk\xc3\xa4yt\xc3\xa4vist\xc3\xa4 (gateway). IPv6-verkossa on solmuja (node), solmu joka yhdist\xc3\xa4\xc3\xa4 verkkoja toisiinsa on nimelt\xc3\xa4\xc3\xa4n reititin (router).\n_START_SECTION_\nOsoitteen esitys\n_START_PARAGRAPH_\nTekstimuodossa esitett\xc3\xa4ess\xc3\xa4 128-bittiset IPv6-osoitteet jakautuvat kahdeksaan 16-bittiseen heksadesimaalisarjaan. Esimerkiksi 2001:0db8:85a3:08d3:1319:8a2e:0370:7334 on kelvollinen IPv6-osoite. Kaikki sarjan etunollat voidaan j\xc3\xa4tt\xc3\xa4\xc3\xa4 esitt\xc3\xa4m\xc3\xa4tt\xc3\xa4. Pelkki\xc3\xa4 nollia sis\xc3\xa4lt\xc3\xa4v\xc3\xa4t per\xc3\xa4kk\xc3\xa4iset sarjat voidaan lyhent\xc3\xa4\xc3\xa4 kahdella kaksoispisteell\xc3\xa4 '::' yhdess\xc3\xa4 kohtaa osoitetta. Esimerkiksi seuraavat osoitteet ovat kaikki kelvollisia ja viittaavat samaan osoitteeseen:_NEWLINE_ 2001:0db8:0000:0000:0000:0000:1420:57ab_NEWLINE_ 2001:0db8:0000:0000:0000::1420:57ab_NEWLINE_ 2001:0db8:0:0:0:0:1420:57ab_NEWLINE_ 2001:0db8:0:0::1420:57ab_NEWLINE_ 2001:0db8::1420:57ab_NEWLINE_ 2001:db8::1420:57ab\n_START_SECTION_\nIPv6-paketti\n_START_PARAGRAPH_\nIPv6-paketti koostuu otsikkotiedoista ja data-osiosta. Otsikkotiedot ovat tarpeen mukaan vaihtelevan mittaisia.\n_START_SECTION_\nKohdeoptio-otsikko\n_START_PARAGRAPH_\nRakenne t\xc3\xa4sm\xc3\xa4lleen sama kuin Hyppyoptio-otsikolla."